《秋日西园 其五》
宋代·释道潜

秋山夜来雨，云气朝尚昏。禅庭无来辙，但见落叶繁。

石室暗灯无，天容开霁痕。耳目思远适，旷然启曾轩。

长谣缓轻策，去去穷深源。方塘滟清流，凫雁静不喧。

时遭羲皇翁，容与谐笑言。邈然采真赏，岁晏谁与论。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。